**Vážení obyvatelia obce Zamarovce.**

**Predstavujem Vám odpočet „prvých 100 dní“, dokument v ktorom Vám starosta obce, poslanci Obecného zastupiteľstva a pracovníci OcÚ v Zamarovciach zrekapitulujú doposiaľ dosiahnuté výsledky práce pre obec Zamarovce. V dokumente nájdete výlučne dokončené činnosti, nie také, ktoré prebiehajú, resp. sú pred ukončením realizácie.**

1. **Zriadenie obecných komisií (finančná, stavebná, kultúrno-športová).** V predchádzajúcom období tieto komisie absentovali, sú to poradné orgány pre starostu obce.
2. **Zavedenie bezplatnej služby obecný hlásnik**. Občanom na požiadanie po vyplnení formulára prichádzajú do ich mobilných telefónov a emailových adries všetky dôležité informácie o dianí v obci, ako i informácie slúžiace pre ochranu života, zdravia a majetku občanov. Doposiaľ sa obecný hlásnik prihovára na 164 telefónnych čísiel a 145 emailových adries.
3. **Realizácia kultúrnej akcie „Štefánska kapustnica“**. Na začiatok, aspoň „v malom“ sme pod Kačabarom „vynahradili“ deťom chýbajúceho Mikuláša. Naši najmenší mali možnosť trochu si zašportovať, niečo pekné nakresliť, začo boli odmenení sladkým balíčkom. My dospelí, sme sa zahriali punčom a spoločne sme sa zasýtili kapustnicou. Na akcií sa finančne podielali poslanci OcZ, ing. Viliam Varhaník, Miroslav Valach, ktorým ďakujem. Obec uhradila deťom sladkosti.
4. **Realizácia projektoru a wifi siete v sále Kultúrneho domu**. Projektor slúži predovšetkým Vám občanom, aby ste mali možnosť názornej ukážky prejednávanej veci obecným zastupiteľstvom. Tiež je možné ho využiť pre potreby akýchkoľvek akcií – workshopov a pod. v sále KD.
5. **Odvrátenie hrozby „pokuty“ vo výške 1200,-€ Úradom práce sociálnych vecí a rodiny.** Zakúpením tonerov do tlačiarní pre potreby OcÚ a MŠ Zamarovce za nemožnosť zamestnávať osoby s ŤZP.
6. **Vrátenie tovaru a neuhradenie faktúry objednaného, nepotrebného tovaru firme v ČR.** Jedná sa o šetrenie finančných prostriedkov obce a o hospodárne nakladanie s nimi.
7. **Zakúpenie snežnej frézy.** V časesnehovej kalamity, riešenie krízovej situácie v súvislosti s odpratávaním snehu na chodníkoch.
8. **Zakúpenie veľkej kotliny.** Verím, že ju využijeme pri ďalších pripravovaných akciách, požičiavanie nie je vhodné riešenie.
9. **Osvetlenie na ulici Za Humnami.** Odpojenie verejného osvetlenia na neskolaudovanej ulici, ktorá bola napojená na obecný zdroj elektriny.
10. **Poškodené svetlá verejného osvetlenia.** V rámci trvania záručnej doby odovzdaných 6 ks verejného osvetlenia do opravy.
11. **Rímsky jazdec na koni.** Dňom 28.02.2019 ukončený zmluvný výpožičkový vzťah s Trenčianskym múzeom. Táto „malichernosť“ traumatizovala občanov obce.
12. **Voda Pod Kopánky.** Obec prevzala na základe zmluvy a preberacieho protokolu predmetný vodovod od PD Zámostie dňa 15.01.2019, uzatvorila inominátne zmluvy s občanmi tejto ulice a vykonala opatrenia na elimináciu úniku vody so zreteľom na zachovanie prívodu vody na obecný cintorín a Dom smútku.
13. **Frimmlovec vs. Ing. arch. Bruna.** Na OcÚ Zamarovce prebehlo rokovanie s Ing. arch. Brunom vo veci výstavby parku a taktiež vo veci vyhlásenia budovy Frimmlovca za národnú kultúrnu pamiatku dňa 26.03.2013. Z predmetného 2 a pol hodinového rozhovoru bol spracovaný písomný záznam, ktorý je uložený na OcÚ Zamarovce. Tento neprijateľný stav výrazne komplikuje realizáciu obnovy budovy, resp. ju predražuje. Preto bolo vykonané stretnutie s Pamiatkovým úradom Trenčín, kde zodpovedným pracovníkom bolo vysvetlené, prečo obec Zamarovce nesúhlasí s určením tejto budovy ako národnej kultúrnej pamiatky. Úrad bol požiadaný o zaslanie písomných materiálov na základe ktorých bola budova vyhlásená ako NKP. Vzhľadom k tomu, že ing. arch. Bruna mal uskladnené svoje veci v budove Frimlovec, bol požiadaný o ich vypratanie.
14. **Kanalizácia Športová I (vľavo)** – realizácia kanalizácie na tejto ulici bola ukončená niekedy v mesiaci september 2018, avšak nebola skolaudovaná. Z uvedeného dôvodu boli zabezpečené všetky podklady od dotknutých orgánov na realizáciu správoplatnenia kolaudácie.
15. **Realizácia opravy žľabu cez obslužnú komunikáciu** – oprava žľabu navarením kovovej pásoviny. Rád by som poďakoval rodine Capákových za poskytnutie elektrickej prípojky pri zváraní.
16. **Zabezpečenie úveru v Prima banka.** Vzhľadom na zlý stav finačných prostriedkov v obci, bolo potrebné vziať si úver na vykrytie rozvojových aktivít. Na úver bol vybraný finančný dom, ktorý obci poskytol najvýhodnejšie podmienky. Jedná sa o úver vo výške 73.000,-€ s dĺžkou splácania 3 roky.
17. **Vodovod a kanalizácia ulica Pod Kopánky – východ a kanalizácia Športová I.** Odovzdanie týchto vodných diel ako nepeňažný vklad do TVK a.s. Trenčín.

 Mgr. Peter Minárik

 starosta obce Zamarovce